Starfsmaður Matís ver doktorsverkefni sitt Sveinn Margeirsson , deildarstjóri hjá Matís , varði doktorsverkefni sitt við verkfræðideild Háskóla Íslands á föstudaginn , 18. janúar . Verkefnið , sem nefnist Vinnsluspá þorskafla , fjallar um hvernig hægt er að hámarka afrakstur fiskveiða . Markmið verkefnisins var að safna gögnum um þorskveiðar og vinnslu fjögurra íslenskra sjávarútvegsfyrirtækja , greina þau á tölfræðilegan hátt og setja upp bestunarlíkön til að auðvelda stjórnun á veiðum og vinnslu þorsks á Íslandsmiðum . Gögnum um flakanýtingu , los og hringorma í þorski var safnað frá 2002 til 2006 . Allar þessar breytur hafa veruleg áhrif á hagnað af þorskveiðum og vinnslu . Niðurstöður verkefnisins gefa til kynna að afrakstur virðiskeðju þorsks geti verið aukinn með því að sækja þorskinn á ákveðin veiðisvæði og á ákveðnum tíma árs en niðurstöðurnar sýndu að flakanýting , los og hringormar í þorski eru m.a. háð veiðistaðsetningu og árstíma . Samstarfsaðilar í doktorsverkefni Sveins voru : Samherji , Fisk Seafood , Vísir og Guðmundur Runólfsson hf . Grundarfirði